Diari Oficial de la Generalitat Valenciana


Sumari del DOGV 2755, del 24-05-1996 (1996/838304)

ORDRE de 13 de maig de 1996, de la Conselleria d'Agricultura i Medi Ambient, per la qual es regulen ajudes als municipis per la col·laboració en l'actualització de l'Inventari d'Explotacions Agràries de la Comunitat Valenciana, i per a la millora de l'equipament dels consells agraris municipals.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2755

Data del DOGV
:   24-05-1996

Secció del DOGV
:   ALTRES DISPOSICIONS

Número del document
:   1996/838304


Data del document
:   13-05-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 13 de maig de 1996, de la Conselleria d'Agricultura i Medi Ambient, per la qual es regulen ajudes als municipis per la col·laboració en l'actualització de l'Inventari d'Explotacions Agràries de la Comunitat Valenciana, i per a la millora de l'equipament dels consells agraris municipals.   
El coneixement de les explotacions agràries de la Comunitat Valenciana és un element fonamental per a la definició i l'establiment d'actuacions que s'han de dur a terme per l'administració al medi rural, i l'Inventari d'Explotacions Agràries és l'instrument mitjançant el qual se sistematitza aquesta informació.  
Ja que l'àmbit municipal és la base territorial en la qual pren suport l'inventari, i sense perjudici del recolzament dels serveis territorialitzats de la Conselleria d'Agricultura i Medi Ambient, els ajuntaments poden prestar, per mitjà de la col·laboració que es regula en aquesta ordre, un suport fonamental per a la realització dels treballs d'actualització de l'inventari, i que pot establir-se en l'àmbit dels convenis singularitzats per a la prestació de serveis d'interés general agrari per les entitats locals valencianes, subscrits a l'empara del conveni marc entre la Generalitat Valenciana, el Ministeri d'Agricultura, Pesca i Alimentació i la Federació Valenciana de Municipis i Províncies, de 16 de maig de 1989, especialment si considerem l'existència d'un col·lectiu de personal que, procedent de les extingides cambres agràries locals, té el seu destí en els ajuntaments en virtut d'aquests convenis.  
Així mateix, dins dels objectius de millora dels serveis agraris del municipi i foment dels consells agraris municipals, s'estableixen ajudes per a la millora de l'equipament informàtic que servisca tant per a la realització dels treballs de manteniment de l'Inventari d'Explotacions Agràries com per a la prestació de serveis agraris i suport al consell agrari municipal. Per tot això,  
ORDENE  
Article 1  
En aquesta ordre s'estableixen les normes per a la concessió d'ajudes als ajuntaments per la col·laboració en l'actualització de l'Inventari d'Explotacions Agràries de la Comunitat Valenciana i per a la millora de l'equipament informàtic que servisca a aquestes finalitats, per a la millora dels serveis agraris del municipi i suport al consell agrari municipal.  
Article 2  
La col·laboració en l'actualització de l'Inventari d'Explotacions Agràries s'estableix en el marc dels convenis singularitzats subscrits amb els ajuntaments a l'empara del conveni marc de 16 de maig de 1989, entre la Generalitat Valenciana, el Ministeri d'Agricultura, Pesca i Alimentació i la Federació Valenciana de Municipis i Províncies.  
Aquests treballs els realitzarà el personal que, procedent de les extingides cambres agràries locals, presta serveis agraris en els municipis sota la dependència orgànica o funcional de l'ajuntament, en virtut del conveni subscrit, sense perjudici que per raons del servei que presten puga encomanar-se a un altre personal a judici de l'ajuntament.  
No obstant, els ajuntaments que no hagen subscrit conveni i ho sol·liciten també podran accedir a les ajudes prestant la col·laboració amb els mitjans propis.  
Article 3  
La Conselleria d'Agricultura i Medi Ambient, a través de les cambres agràries provincials, posarà a disposició del corresponent ajuntament la relació de les explotacions agràries del municipi del qual es pretén l'actualització, i també les normes i instruccions per a la realització dels treballs.  
Emesa la conformitat per a la realització dels treballs per part de l'ajuntament, es remetrà a la Direcció General de Comercialització, Indústria Agroalimentària i Relacions Agràries de la Conselleria d'Agricultura i Medi Ambient, sense perjudici del que es disposa en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
El termini per a resoldre serà de tres mesos, i s'entendran desestimades les subvencions que no es resolguen de forma expressa.  
Article 4  
L'ajuda que rebrà l'ajuntament en concepte de col·laboració per l'actualització de l'Inventari d'Explotacions Agràries s'estableix en una subvenció global i única, resultant d'aplicar la quantitat de 200 pessetes per explotació inclosa en la relació inicial, que s'ha d'actualitzar, corresponent a aquest municipi.  
Un determinat ajuntament podrà accedir a les ajudes corresponents a l'actualització de l'Inventari d'Explotacions Agràries de diferents municipis si existeix conformitat o delegació per part dels municipis implicats, i preferentment es corresponen amb les extingides cambres agràries locals en les qual prestaven serveis personal que actualment té destí en aquest ajuntament.  
Les ajudes per aquest concepte es resoldran per ordre de registre d'entrada fins completar el límit de crèdit establit en la dotació pressupostària.  
Article 5  
Els ajuntaments que manifesten la seua conformitat per a la col·laboració en l'actualització de l'Inventari d'Explotacions Agràries podran, així mateix, sol·licitar ajudes en concepte d'adquisició d'equipament informàtic de caràcter inventariable que servisca a aquestes finalitats, per a la millora dels serveis agraris del municipi i suport al consell agrari municipal. La subvenció serà com a màxim del 70 per cent del cost, i no podrà superar les 200.000 pessetes per ajuntament.  
Per a la recepció d'aquestes ajudes en concepte d'equipament informàtic caldrà que estiga constituït el consell agrari municipal, d'acord amb la Llei 5/1995, de 20 de març, de la Generalitat Valenciana, de Consells Agraris Municipals.  
En cas que les ajudes sol·licitades per aquest concepte superen la dotació pressupostària, la superfície agrària útil del municipi constituirà el criteri per a la distribució de les ajudes.  
Article 6  
Les subvencions s'atorgaran a càrrec del Programa 714.30, de Suport al Sistema Agroalimentari i Relacions Agràries, del pressupost de despeses de la Generalitat Valenciana, línia 417/000/96, amb un crèdit de 36.517.578 de pessetes per a les subvencions corresponents a l'elaboració de l'Inventari d'Explotacions Agràries, i la línia 708/000/96, amb un crèdit de 89.483.218 de pessetes per a les subvencions establides per a l'adquisició d'equipament informàtic, quantitats consignades per a l'exercici de 1996.  
Article 7  
La Conselleria d'Agricultura i Medi Ambient es reserva el dret d'efectuar les comprovacions i inspeccions que es consideren necessàries respecte de la correcta realització dels treballs i aplicació de les ajudes concedides a les seues finalitats.  
1. Els treballs corresponents a l'actualització de l'inventari d'explotacions, realitzats d'acord amb les instruccions que emanen de la Direcció General de Comercialització, Indústria Agroalimentària i Relacions Agràries, hauran de ser enviats, a través de les cambres agràries provincials, en el moment de l'acabament i, en qualsevol cas, amb la finalitat de garantir el pagament de les subvencions durant l'exercici econòmic, abans del 31 d'octubre. La presentació de treballs realitzats parcialment donaran lloc al pagament de la subvenció que proporcionalment corresponga, i no serà possible vincular el pagament de quantitats aprovades a càrrec d'exercicis posteriors.  
2. Per a les ajudes en concepte d'equipament informàtic de caràcter inventariable es presentaran, amb anterioritat al 31 d'octubre de l'exercici econòmic, els comprovants dels pagaments realitzats, els quals correspondran a adquisicions de l'exercici considerat, és a dir, les factures de despeses expedides a l'ajuntament i els corresponents justificants de pagament, i s'hi adjuntarà un certificat del secretari/interventor de l'ajuntament de pagament a càrrec del pressupost de la corporació municipal, i també un certificat del consell agrari municipal sobre el seu ús per als serveis agraris que s'establisquen en aquesta ordre.  
DISPOSICIONS FINALS  
Primera  
S'autoritza la Direcció General de Comercialització, Indústria Agroalimentària i Relacions Agràries perquè dicte les resolucions que considere necessàries per al desenvolupament d'aquesta ordre.  
Segona  
Aquesta ordre entra en vigor l'endemà de la publicació en el Diari Oficial de la Generalitat Valenciana.  
València, 13 de maig de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ